Pracovníci Železničnej spoločnosti Slovensko ako správcovia koľajníc vykonávali v stredu dopoludnia bežnú údržbu na druhej dopravnej koľaji v tuneli medzi Strečnom a Vrútkami. Používali pritom trolejový pracovný stroj s vysúvacou pracovnou plošinou. Či si robotníci nevšimli, že vysunutá plošina zasahuje až do priestoru vedľajšej koľaje, alebo netušili, že tadiaľ bude pred pol desiatou prechádzať vlak, ukáže až vyšetrovanie.
Rušňovodič rýchlika Detvan riadil pravidelnú linku zo Zvolena cez Žilinu a Čadcu do Prahy ako každý iný deň. "V ľavotočivej zákrute si náhle všimol vo vzdialenosti 15 metrov vysunutú pracovnú plošinu trolejového vozíka, ktorá mu zasahovala do koľají.
I napriek tomu, že použil rýchlobrzdu, nepodarilo sa mu expresný vlak zastaviť včas a došlo k zrážke," informoval hovorca Železničnej polície v Žiline František Gažo. Prekvapeným cestujúcim sa našťastie nič nestalo. Odniesol si to iba rušeň, ktorému náraz poškodil strechu nad kompresorovou časťou. Jediným nepriaznivým dôsledkom zrážky pre cestujúcich bolo 90-minútové meškanie vlaku. "Na plošine trolejového pracovného vozíka sa v čase zrážky nachádzali traja zamestnanci ŽSR, ktorí neutrpeli žiadne zranenia. Náraz poškodil pracovnú plošinu, odtrhol izolátory a rozbil bočné sklá," uzavrel bilanciu škôd Gažo. Na trati nepremávali vlaky hodinu a pol. Kvôli tomu meškalo šesť vlakov. Polícia už začala trestné stíhanie pre prečin všeobecného ohrozenia.